Page:Ludus Coventriae (1841).djvu/372

 Annas. Syr Pylat, thou grett justyse, Thow thou be of wittys wyse, ȝit herke fful sadly with good devyse,            What that thou xalt do. I counsel the, be my reed, This wundyrful tale pray hem to hede, And upon this ȝeve hem good mede,            Bothe golde and sylver also. And, sere, I xalle telle ȝow why, In ȝoure erys prevyly, Betweyn us thre serteynly,            Now herk, seres, in ȝour erys! Hic faciant Pilatus, Cayphas, et Annas, privatim inter se, consilium; quo finito, dicat,

Annas. ffor mede dothe most in every qwest, And mede is mayster, bothe est and west, Now trewly, seres, I held this best, With mede men may bynde berys.

Cayphas. Sekyr, sere, this counselle is good; Pray these knyghtes to chaunge ther mood; ȝeve then golde, ffeste, and ffood, And that may chaunge ther wytt. Pylatt. Seres, ȝoure good councel I xalle fulfylle: Now, jentyl knyhtes, come hedyr me tylle, I yray ȝow, seres, of ȝour good wylle, No ferther that ȝe fflytt.

Jentyl knyhtes, I ȝow pray, A bettyr sawe that ȝe say; Sey ther he was cawth away With his dyscyplis be nyght.